Sofie Løhde og Lars Løkke har en plan. En udflytningsplan. Igen. Målet er at bringe Danmark i bedre balance og bygge bro mellem by og land. Udflytningen af flere statslige arbejdspladser er midlet. Men hvis planen skal virke efter hensigten, må vi forstå dens konsekvenser for hverdagslivene rundtomkring i de berørte hjem.

Formålet er ædelt og vinder bred opbakning. Mulighederne for at skabe vækst og viden er ulige fordelt. Få større byer vokser, oplandenes befolkningstal daler. Danmark knækker. Der er dramatiske metaforer i omløb.

Og vi er oppe mod stærke kræfter. Urbanisering er en global selvforstærkende tendens, som ikke alene har med centrering af arbejdspladser at gøre. Den er også påvirket af forandrede erhvervsstrukturer, investeringsmuligheder, vækstvilkår og en masse andre dynamikker på globalt og nationalt plan. Konsekvenserne har vi erfaret gennem de seneste årtier: Kontrasten mellem land og by bliver for stor, og balancen skal genvindes.